
Kovács Béla: Hommage á B. Bartók

Kulcsszavak: klarinét; Bartók; szólódarab; Hommage; stílusgyakorlat
Előadásommal Kovács Béla, Bartók Béla tiszteletére írt klarinét szólódarabját szeretném bemutatni. Kovács Béla (1937 – 2021) klarinétművész, zeneszerző a Liszt Ferenc Zeneművészeti Főiskola klarinétprofesszora volt. Pedagógiai munkája alapot adott a magyar klarinétoktatásnak, zeneszerzőként a hangszer repertoárját bővítette. Számos Hommage típusú darabja közül több egy pedagógiai célzatú kötetben jelent meg, amit hazai és külföldi viszonylatban is használ a közép- és felsőfokú klarinétoktatás.
Tanulmányaimnak köszönhetően találkoztam a kötettel, így ezzel a művel is, amit részekre bontva, a stílusjegyei mentén elemeztem. A darab, Hommage jellegéből adódóan nem csak Bartók Béla sajátos zeneszerzői motívumait viseli magán, hanem a műveire is utal, néhol zeneileg idéz belőlük. Ennek köszönhetően, aki - ahogyan Kovács Béla jegyzi meg a kottafüzet előszavában - „behatóan” foglalkozik vele, nem csak egy, a klarinét technikai lehetőségeit kiaknázó szólódarabot ismer meg, hanem komplett stílusgyakorlatot a XX. század egyik legnagyobb, magyar zeneszerzőjének ihletéséből.
Éppen ezért, zenei előadásomat ebben a szemléletben szeretném prezentálni, az elméleti ismereteket a gyakorlati tevékenységben is érthetővé tenni. Ha munkám sikerrel jár, az előadói tevékenységemnek köszönhetően hallhatóak lesznek a közönség számára is az ismertetett bartóki stílusjegyek és az utalások Bartók fantasztikus műveire. 



